
Euroopan parlamentin päätöslauselma maitoalan kriisistä

Euroopan parlamentti, joka
–
ottaa huomioon EY:n perustamissopimuksen 33 artiklan,

–
ottaa huomioon työjärjestyksen 115 artiklan 5 kohdan ja 110 artiklan 2 kohdan,

A.
ottaa huomioon, että maitotalous, jolla on keskeinen asema Euroopan maataloudessa, on ennennäkemättömissä vaikeuksissa,

B.
ottaa huomioon, että maitotalouden tilanne on heikentynyt vakavasti 12 viime kuukauden aikana, sillä maidon tuottajahinta on laskenut lähes 40 prosenttia viimeksi kuluneen vuoden aikana, kun taas maitotuotteiden kuluttajahinta ei ole laskenut,

C.
ottaa huomioon, että tilanne on saatava mahdollisimman pian korjattua, sillä monet maidontuottajat myyvät nyt maitoa alle tuotantokustannusten,

D.
ottaa huomioon, että maidon jyrkällä hinnanlaskulla on vakavia taloudellisia vaikutuksia maidontuottajiin ja muihin maitotalouden toimijoihin ja että monet työpaikat ja yritykset ovat vaarassa,

E.
ottaa huomioon, että kysyntä ja tarjonta ovat epätasapainossa maitomarkkinoilla, koska maidontuotanto on lisääntynyt EU:n ulkopuolella, mutta maailmanlaajuinen kysyntä on laskenut, minkä voidaan katsoa johtuvan talouskriisistä,

F.
ottaa huomioon, että voittomarginaaleissa on huomattavia eroja maitoalan toimitusketjun eri vaiheissa, sillä kuluttajien maitotuotteista vähittäiskaupoissa maksama hinta on täysin kohtuuton verrattuna tuottajahintoihin,

G.
ottaa huomioon, että vaikka maidon hinta on hivenen noussut viime viikkojen aikana, se on edelleen historiallisen alhaalla,

H.
ottaa huomioon, että maidontuottajien on tällä hetkellä vaikea saada pankeilta luottoa ja lainoja, jotka helpottaisivat heidän tilannettaan tämän markkinoiden laskusuhdanteen aikana,

I.
katsoo, että maitotalousmarkkinoiden epävakauteen on löydettävä ratkaisu EU:n tasolla,

1.
pitää myönteisenä komission äskettäin (heinäkuu 2009) maitoalan markkinatilanteesta julkaisemaa kertomusta, jossa vaaditaan lisäämään maitoalan toimitusketjun avoimuutta; kehottaa komissiota tutkimaan edelleen maitoalan toimitusketjuun liittyviä ongelmia;

2.
toteaa, että epätasapaino maitoalan toimitusketjussa on omiaan lisäämään alan epävakautta, ja kehottaa komissiota tekemään ehdotuksia, joiden tarkoituksena on puuttua ongelmaan sen kaikessa laajuudessa;

3.
toteaa, että yhteisen maatalouspolitiikan uudistuksen yhteydessä maitoalaa on tarkoitus uudistaa merkittävästi ja siirtää painopistettä suorista tukitoimista markkinalähtöisempään suuntaan alan tehokkuuden ja kilpailukyvyn parantamiseksi;

4.
kannattaa toimia maitokiintiöjärjestelmän lakkauttamiseksi vähitellen vuoteen 2015 mennessä, mutta kehottaa komissiota suunnittelemaan vaihtoehtoista järjestelmää;

5.
pyytää, ettei komissio keskittyisi pelkästään pitkäaikaisratkaisujen etsimiseen vaan toteuttaisi myös toimia, jotka helpottavat maidontuottajien asemaa lyhyellä aikavälillä;

6.
myöntää, että edullisempi rehun ja polttoaineen hinta auttaisi alentamaan maidontuottajien tuotantokustannuksia;

7.
pyytää komissiota toteuttamaan toimia rehun riittävän saatavuuden varmistamiseksi; toteaa, että tähän voitaisiin päästä arvioimalla uudelleen nollatoleranssiperiaatetta, jota sovelletaan hyväksymättömien muuntogeenisten organismien esiintymiseen geneettisesti muuntamattomassa tuontirehussa;

8.
pitää myönteisenä, että komissio on pyrkinyt edistämään maitotuotteiden kulutusta esimerkiksi koulumaito-ohjelmalla.

9.
kehottaa puhemiestä välittämään tämän päätöslauselman neuvostolle, komissiolle sekä jäsenvaltioiden hallituksille ja parlamenteille.

